Απόφαση αριθ. 189

της 18ης Ιουνίου 2003

για την εισαγωγή μιάς ευρωπαϊκής κάρτας ασφάλισης ασθένειας προς αντικατάσταση των αναγκαίων εντύπων για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72, σχετικά με την πρόσβαση στην υγειονομική περίθαλψη κατά την διάρκεια προσωρινής διαμονής σε κράτος μέλος άλλο από το αρμόδιο κράτος ή το κράτος κατοικίας

(Κείμενο που παρουσιάζει ενδιαφέρον για τον ΕΟΧ και τη συμφωνία ΕΕ/Ελβετίας)

(2003/751/ΕΚ)

Η ΔΙΟΙΚΗΤΙΚΗ ΕΠΙΤΡΟΠΗ,

Έχοντας υπόψη:

το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας(1), σύμφωνα με το οποίο η διοικητική επιτροπή για την κοινωνική ασφάλεια των διακινουμένων εργαζομένων χειρίζεται όλα τα διοικητικά θέματα, τα οποία απορρέουν από τις διατάξεις του κανονισμού (ΕΟΚ) αριθ. 1408/71 και των μεταγενεστέρων κανονισμών,

το άρθρο 2 παράγραφος 1 του κανονισμού (ΕΟΚ) αριθ. 574/72 του Συμβουλίου, της 21ης Μαρτίου 1972, περί του τρόπου εφαρμογής του κανονισμού (ΕΟΚ) αριθ. 1408/71 περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητας(2), βάσει του οποίου η διοικητική επιτροπή καθορίζει τα υποδείγματα των πιστοποιητικών, των βεβαιώσεων, των δηλώσεων, των αιτήσεων και των λοιπών εγγράφων, τα οποία είναι αναγκαία για την εφαρμογή των κανονισμών,

το άρθρο 117 του κανονισμού (ΕΟΚ) αριθ. 574/72, βάσει του οποίου η διοικητική επιτροπή προσαρμόζει τα υποδείγματα πιστοποιητικών, βεβαιώσεων, δηλώσεων, αιτήσεων και άλλων εγγράφων καθώς και τις ενέργειες και τις μεθόδους διαβίβασης των δεδομένων, οι οποίες προβλέπονται για την εφαρμογή των κανονισμών σύμφωνα με τις νέες τεχνικές επεξεργασίες δεδομένων,

Εκτιμώντας τα ακόλουθα:

(1) Στο πλαίσιο του κανονισμού (ΕΟΚ) αριθ. 1408/71, τα σημερινά έντυπα παρέχουν στα πρόσωπα, τα οποία καλύπτονται από τον κανονισμό, το δικαίωμα απόδοσης των δαπανών υγειονομικής περίθαλψης κατά την διάρκεια προσωρινής διαμονής σε κράτος μέλος άλλο από το αρμόδιο ή, ως προς τους δικαιούχους σύνταξης και τα μέλη της οικογένειας που δεν κατοικούν στο ίδιο κράτος μέλος με αυτό του εργαζόμενου, σε κράτος μέλος άλλο από το κράτος κατοικίας.

(2) Το Ευρωπαϊκό Συμβούλιο της Βαρκελώνης, το οποίο πραγματοποιήθηκε στις 15 και 16 Μαρτίου 2002, αποφάσισε "ότι μία ευρωπαϊκή κάρτα ασφάλισης ασθένειας θα αντικαταστήσει τα σημερινά έντυπα τα αναγκαία για την υγειονομική περίθαλψη σε άλλο κράτος μέλος. Η Επιτροπή θα υποβάλει σχετική πρόταση πριν από το εαρινό Ευρωπαϊκό Συμβούλιο του 2003. Η κάρτα αυτή θα απλοποιήσει τις διαδικασίες, δίχως να συνεπιφέρει αλλαγές στα υφιστάμενα δικαιώματα και υποχρεώσεις" (σημείο 34).

(3) Δεδομένου ότι η χρήση των καρτών ασφάλισης ασθένειας ή κοινωνικής ασφάλισης διαφέρει ευρύτατα από μία χώρα σε άλλη, η ευρωπαϊκή κάρτα ασφάλισης ασθένειας (εφεξής "ευρωπαϊκή κάρτα") πρέπει να εισαχθεί, αρχικά, σε μορφή, η οποία θα επιτρέπει, τα στοιχεία, τα οποία είναι αναγκαία για την παροχή της υγειονομικής περίθαλψης και την απόδοση της δαπάνης της, να μπορούν να διαβάζονται με γυμνό οφθαλμό. Οι πληροφορίες αυτές μπορούν επίσης να ενσωματωθούν σε ηλεκτρονικό μέσο. Η χρήση ηλεκτρονικού μέσου θα γενικευθεί σε μεταγενέστερη φάση της ευρωπαϊκής κάρτας.

(4) Η ευρωπαϊκή κάρτα πρέπει να είναι σύμφωνη με ένα ενιαίο υπόδειγμα, το οποίο ορίστηκε από τη διοικητική επιτροπή, γεγονός, το οποίο πρέπει να διευκολύνει, αφενός μεν την πρόσβαση στην υγειονομική περίθαλψη, αφετέρου δε την καλύτερη πρόληψη της παράνομης, καταχρηστικής ή δόλιας χρήσης της κάρτας.

(5) Οι φορείς των κρατών μελών καθορίζουν την διάρκεια ισχύος των ευρωπαϊκών καρτών, τις οποίες εκδίδουν. Ειδικότερα, η διάρκεια ισχύος της κάρτας λαμβάνει υπόψη την προβλεπόμενη διάρκεια του δικαιώματος του ασφαλισμένου.

(6) Όταν σε εξαιρετικές περιστάσεις ο ενδιαφερόμενος κωλύεται να επιδείξει την ευρωπαϊκή κάρτα, εκδίδεται προσωρινό πιστοποιητικό αντικατάστασης περιορισμένης διάρκειας ισχύος. "Εξαιρετικές" περιστάσεις δύνανται να θεωρηθούν η κλοπή, η απώλεια της ευρωπαϊκής κάρτας ή η αναχώρηση εντός πολύ σύντομου χρονικού διαστήματος, έτσι ώστε να είναι ανέφικτη η απόκτηση της ευρωπαϊκής κάρτας.

(7) Η διοικητική επιτροπή συνιστά να εκπονηθούν αποφάσεις της Μεικτής Επιτροπής του ΕΟΧ και της Μεικτής Επιτροπής ΕΕ - Ελβετίας ως προς τις συνέπειες της αντικατάστασης από την ευρωπαϊκή κάρτα των εντύπων, τα οποία είναι αναγκαία για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72, σχετικά με την πρόσβαση στην υγειονομική περίθαλψη κατά την διάρκεια προσωρινής διαμονής σε κράτος μέλος άλλο από το αρμόδιο κράτος ή το κράτος κατοικίας,

ΑΠΟΦΑΣΙΖΕΙ:

Άρθρο 1

Η ευρωπαϊκή κάρτα ασφάλισης ασθένειας (εφεξής "ευρωπαϊκή κάρτα") θα αντικαταστήσει προοδευτικά τα έντυπα, τα οποία προβλέπονται από τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72, παρέχοντας το δικαίωμα απόδοσης των δαπανών υγειονομικής περίθαλψης κατά την διάρκεια προσωρινής διαμονής σε κράτος μέλος άλλο από το αρμόδιο κράτος ή το κράτος κατοικίας. Τα διάφορα στάδια αντικατάστασης των εν λόγω εντύπων θα αποτελέσουν το αντικείμενο διαδοχικών αποφάσεων της διοικητικής επιτροπής για την κοινωνική ασφάλεια των διακινουμένων εργαζομένων.

Άρθρο 2

1. Η περίοδος ισχύος της ευρωπαϊκής κάρτας καθορίζεται από τον φορέα, ο οποίος την εκδίδει.

2. Στον φορέα του τόπου διαμονής αποδίδονται οι δαπάνες υγειονομικής περίθαλψης, η οποία χορηγήθηκε βάσει μιάς έγκυρης κάρτας.

Άρθρο 3

Η ευρωπαϊκή κάρτα μπορεί είτε να εκδοθεί υπό την μορφή ειδικής κάρτας είτε να αποτελέσει την οπίσθια όψη μιάς ή περισσότερων υφισταμένων καρτών ασφάλισης ασθένειας στα κράτη μέλη.

Άρθρο 4

Η ευρωπαϊκή κάρτα είναι ατομική κάρτα, η οποία εκδίδεται στο όνομα του κατόχου.

Άρθρο 5

Όταν σε εξαιρετικές περιστάσεις ο ασφαλισμένος κωλύεται να επιδείξει την ευρωπαϊκή κάρτα, εκδίδεται σ' αυτόν προσωρινό πιστοποιητικό αντικατάστασης περιορισμένης διάρκειας ισχύος.

Άρθρο 6

1. Η ευρωπαϊκή κάρτα και το προσωρινό πιστοποιητικό αντικατάστασης είναι σύμφωνα με ένα ενιαίο υπόδειγμα, το οποίο φέρει τα χαρακτηριστικά και τις προδιαγραφές, που καθορίζονται με απόφαση της διοικητικής επιτροπής για την κοινωνική ασφάλεια των διακινουμένων εργαζομένων.

2. Η ευρωπαϊκή κάρτα περιέχει τα ακόλουθα στοιχεία:

- ονοματεπώνυμο του κατόχου της κάρτας,

- αριθμό μητρώου του κατόχου της κάρτας ή, εάν ο αριθμός αυτός δεν υπάρχει, του ασφαλισμένου, από τον οποίο έλκονται τα δικαιώματα του κατόχου της κάρτας,

- ημερομηνία γέννησης του κατόχου της κάρτας,

- ημερομηνία λήξης της κάρτας,

- κωδικό ΙSO του κράτους μέλους έκδοσης της κάρτας,

- κωδικό αριθμό του αρμόδιου φορέα και ακρωνύμιό του,

- λογικό αριθμό της κάρτας.

Άρθρο 7

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Ισχύει από την πρώτη ημέρα του μήνα, ο οποίος έπεται του μήνα της δημοσίευσής της.

Η πρόεδρος της διοικητικής επιτροπής

Θεοδώρα Τσοτσορού

(1) ΕΕ L 149 της 5.7.1971, σ. 2· κανονισμός όπως τροποποιήθηκε τελευταία από τον κανονισμό (ΕΚ) αριθ. 1386/2001, του Ευρωπαϊκού Κοινοβουλίου και του Συμβουλίου (ΕΕ L 187 της 10.7.2001, σ. 1).

(2) ΕΕ L 74 της 27.3.1972, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 410/2002 της Επιτροπής (ΕΕ L 62 της 5.3.2002, σ. 17).